**20 godina bratimljenja između Grada Cresa - Hrvatska i Grada Motta di Livenza -Italija**

Uvaženi gradonačelnici Paolo Speranzon i Kristijan Jurjako, kao i ostali vijećnici i članovi delegacija gradova Motta di Livenza i Cres, toplo pozdravljam sve vas koji sudjelujujete na ovom slavlju 20 godina ovog našeg bratimljenja.

Počašćen sam što mogu ovim lijepim povodom prvog jubileja kojeg slavimo kao pobratimljeni gradovi kao jedan od protagonista utemeljenja ovog bratimljenja i potpredsjednik Odbora za suradnju s jedinicama lokalne samouprave Grada Cresa, govoriti danas pred vama, kada slavimo dvadeset godina ovog našeg zajedništva i suradnje.

Kako je započeo ovaj naš međunarodni partnerski odnos između dva grada dviju različitih država?

U Hrvatskoj je nakon pada Berlinskoga zida (1989.) bilo moguće na demokratskim principima osnivati različite političke stranke, te su iste mogle sudjelovati na prvim demokratskim izborima u travnju 1990. godine, kada je većinu osvojila Hrvatska demokratska zajednica prvog hrvatskog predsjednika Franje Tuđmana koji je imao viziju slobodne Hrvatske, suverene i demokratske države, koju je većina hrvatskog naroda oduvijek sanjala i željela.

Novi Hrvatski sabor, sada višestranački i demokratski od naroda izabran, bio je 30. svibnja 1990. konstituiran i u tom povijesnom vremenu pripala me je čast da kao izabrani zastupnik u Saboru predstavljam građane naših otoka u nacionalnom hrvatskom Parmanetu.

Bilo je to vrijeme nacionalnog entuzijazma zbog demokratskim putem usvojene demokracije. Sloboda još nije bila sigurna. Oduševljeno smo radili na novim zakonima kako bismo što prije mogli sprovesti i učvrstiti volju našeg naroda, osvojenu demokraciju. Tako je već za Božić 1990. godine u Saboru usvojen novi demokratski Ustav.

No, ubrzo su počele proturječnosti Beograda, komunističke oligarhije Jugoslavije, Srbije i Srba u hrvatskoj Krajini s centrom u gradu Kninu - gdje su Srbi bili na vlasti u gradskim -općinskih strukturama. Brzo, već u kolovozu 1990., srpsko stanovništvo iz Krajine je iskorišteno od strane srpske unitarne politike i srpskog nacionalizma iz Beograda koji se žestoko postavio protiv slobode Hrvatske, ne želeći ni pod kojim uvjetom dopustiti da Hrvatska postane slobodna, demokratska i suverena država iako je to Ustav Jugoslavije iz 1974. omogućavao. Ubrzo su počele razne diverzivne i vojne aktivnosti od strane Srbije koja je bila vođena unitarističkom i velikosrpskom politikom Slobodana Miloševića, iskoristivši Jugoslavensku narodnu armiju (JNA) i razne okrutne nacionalističke i fašističke paravojne grupe iz Srbije i Crne Gore. Počeo je pravi agresivni i prljavi rat protiv demokratske i nove države Hrvatske te su uspjeli uz mnogo žrtava i ratnih zločina zauzeti trećinu Hrvatske. Rezultat je bio da smo imali jako mnogo protjeranih osoba i izbjeglica - početkom prosinca 1991. više od 480.000 – koji su bili smješteni u našim hotelima na otocima, u Istri i drugdje u Hrvatskoj gdje je bilo sigurnije. Tako je Cres prihvatio izbjeglice iz Dubrovnika koji je bio okružen i bombardiran, a okolna mjesta i Konavle okupirani i devastirani. Hrvatski narod je od početka bio odlučan braniti svoju domovinu i stečenu demokraciju, a sada je bio sasvim svjestan da mu je nametnut rat za neovisnost i obranu slobode. To je bila situacija u kojoj smo svi trebali braniti demokraciju i vlastitu zemlju. Rat je bio vrlo žestok, agresija brutalna sa mnogo žrtava, te je sve kulminiralo uništenjem i okupacijom grada Vukovara. I naši mladići iz Cresa su bili na braniku domovine na raznim bojištima. (Posebna čast pripada našem gradskom vijećniku Petru Miočiću koji je jedno vrijeme bio branitelj Vukovara!) Nakon vojne opsade, koja je trajala 90 dana, grad je pao 18. studenoga 1991. godine, te je slijedećih dva dana od strane okupatora i JNA bilo mnogo žrtava, ubijanja zarobljenih vojnika i civila bez suđenja. Ostali muškarci Vukovara bili su transportirani u koncentracijske logore u Srbiji, a žene, starci i djeca protjerani u Hrvatsku. Nakon ovog užasa cijeli svijet je mogao vidjeti okrutnost srpskog režima i ono što je morao trpjeti hrvatski narod da bi obranio svoja prava, svoju slobodu, svoj dom i demokratsku državu.

Hrvatski Sabor s Vladom RH imao je veliki zadatak da organizira obranu zemlje za oslobađanje okupiranih područja i da svu istinu o Hrvatskoj sazna demokratski svijet, Ujedinjeni narodi, Europska unija, SAD i sve demokratske države.

Kako sam se osobno u ovoj teškoj političkoj situaciji nalazio u ulozi hrvatskog zastupnika u Saboru, te kao Cresanin, a u Cresu živi određeni broj građana autohtone talijanske manjine, dobro vladajući talijanskim jezikom, odmah sam se angažirao u ostvarivanju kontakata sa susjednom Italijom, kako bih mogao svjedočiti o stanju u Hrvatskoj i o istini tog nepravednog i nametnutog rata, te govoriti o tome što želi hrvatski narod. Predsjednik Sabora je odmah s velikim zadovoljstvom prihvatio moj prijedlog da budem na tom polju aktivan.

Odmah sam se fokusirao na regiju Veneto. U sjedištu Regije u Veneciji brzo sam naišao na otvorenost, razumijevanje i spremnost u pružanju moralne potpore i solidarnosti s voljom da materijalno pomognu naše prognanike.

Dobio sam priliku da me sasluša tadašnji talijanski ministra prometa, g. Carlo Bernini (i bivši predsjednik Regije Veneto), g. Mario Ferrari Aggradi - dugogodišnji ministar u više talijanskih vlada kao uvaženi eksponent demokršćanske stranke Italije (DC) i nekoliko drugih regionalnih i lokalnih političara! Omogućeno mi je da me prime u audijenciju mnogi gradonačelnici općina i gradova Regije Veneto, osobito u Pokrajini Treviso. Sa mnom je na toj turneji bio još moj prijatelj zastupnik s otoka Krka, g. Ivan Lesica. Uvijek smo bili primljeni od gradonačelnika, župnika i odgovornih osoba Caritasa i Crvenog križa s velikom simpatijom, razumijevanjem i spremnošću da nam pomognu. Svi su bili vrlo zainteresirani saslušati naše izvještaje i svjedočanstva o stanju u Hrvatskoj, te bismo na kraju imali i konferenciju za tisak. Na taj su način i lokalne novine pisale o našem posjetu za slobodu i demokraciju u Hrvatskoj. Slijedili su mnogi transporti humanitarne pomoći za naše prognanike i izbjeglice.

Veoma je važno bilo moje sudjelovanje u Trevisu od 27. do 28. rujna 1991. godine na Internacionalnom forumu "Izazovi srednje Europe" s izlaganjem o Hrvatskoj. Nazočio je i govorio na tom skupu tadašnji potpredsjednik Vlade Republike Hrvatske dr. Mate Granić.

Također sam imao prilike ostvariti dobre odnose s tadašnjim predsjednikom stranke Lega Nord Francom Rochettom koji je u to vrijeme politički i humanitarno jako podržavao Hrvatsku. On je s jednim kolegom političarem došao u srpnju 1991. u Hrvatski sabor u Zagrebu gdje sam ga upoznao. U narednim mjesecima i godinama organizirao je pošiljke humanitarne pomoći svim stranama uključenim u sukob. Od važnosti za moje daljnje djelovanje u Venetu je bilo upoznavanje s mladim dr. Mariom Po'. Upoznao sam ga tijekom seminara političkog obrazovanja kršćanskih demokrata u Arabbi na Dolomitima u rujnu 1991. godine, gdje sam imao priliku držati predavanje i svjedočiti o Hrvatskoj pred mnoštvom demokršćanskih mladih poltičara. Pozvao me u Mottu di Livenza upoznati njegov grad i gradonačelnika Alberta Vidija.

Vrlo važan dan za budućnost odnosa naših dvaju gradova bio je 21. studenog 1991. kada sam prvi put došao u Mottu di Livenza: vrlo topao i prijateljski prijem, na kojem su bili prisutni čelnici DC grada, prof. Giampiero Rorato, on. Arnaldo Brunetto, dr. Mario Po', gradonačelnik Alberto Vidi, vijećnik gradskog vijeća Gianpaolo Morsanuto, ing. Alessio Perin i drugi. Taj dan mi je pružio puno zadovoljstva jer sam se susreo s ljudima koji su bili spremni činiti dobro napaćenoj Hrvatskoj. Brzo smo se složili što bismo najprije trebali napraviti. Zaključili smo da će tisak izvjestiti o motivima tog susreta za Hrvatsku u Motti di Livenza te da će se organizirati skupljanje humanitarne pomoći za prognanike na otocima Krk, Cres i za hrvatske branitelje na bojištu u Gospiću. Tako je i bilo. Vratili smo se s kamionom u Mottu di Livenza tri dana prije Božića 1991. godine uzeti prikupljenu pomoć. Bilo je iznenađujuće vidjeti i slušati kako su nas građani Motte di Livenza pozdravljali i bodrili. Brzo se nakrcao naš kamion sa živeznim namirnicama: svi djelatnici Grada Motte di Livenza i igrači lokalnog nogometnog kluba donirali su božićni panetone koje su dobili od svoga Grada i svojih predpostavljenih, svjesni da će na taj način žrtve rata i vojnici branitelji osjetiti malo Božića. Prof. Giampiero Rorato i ing. Alessio Perin i drugi bili su u pratnji kamiona iz Motte di Livenza do odredišta na Krku i Cresu! U slijedećim mjesecima nastavljeno je u organizaciji spomenutih Rorata i Perina sa slanjem humanitarne pomoći, naročito u lijekovima.

Dobra vijest za Hrvatsku je stigla 15. siječnja 1992. kada je stiglo priznanje od Europske unije i Vatikana za novu demokratsku državu Hrvatsku. Predsjednik Italije Francesco Cossiga bio je prvi koji je došao u Hrvatsku 17. siječnja 1992. osobno nam predati tekst službenog priopćenja kojim je Italija priznala novu Državu Hrvatsku. Iste večeri Cossiga je učinio isto u Ljubljani za Sloveniju. Za ovu gestu svi smo bili veoma zahvalni Italiji!

Nastavili smo razvijati naše odnose i u 1992. godini, kada su razmjene delegacija i grupa postale sve češće. Tako je jedna grupa gradonačelnika regije Veneto, koje su predvodili odgovorni dužnosnici regionalne uprave Luciana Falcier i Itala Pilla, došla k nama u Cres i Lošinj u svibnju 1992. Imali smo priliku pokazati im naš otok, razgovarati puno i upoznati ih s našom hrvatskom, a i venetskom kulturom, budući da smo više od 4 stoljeća bili dio mletačke republike - Serenissime. Tom su se prilikom i drugi gradonačelnici zainteresirali za bratimljenje s nekim drugim mjestom ili gradom. Tako su se, na primjer, Mali Lošinj i grad Thiene odlučili za bratimljenje. Na ovaj način i mi smo došli do ideje i suglasnosti da nastavimo raditi na zajedničkom projektu bratimljenja naših dvaju gradova. U sljedećim godinama radilo se na tome i Cres i Motta di Livenza imali su priliku da se bolje upoznaju.

Mi smo našu Općinu Cres ponovo mogli osnovati u ožujku 1993. Od 1962. do tada smo imali zajedničku općinu s Malim Lošinjem i nazivala se Općina Cres-Lošinj. Naš prvi načelnik Općine Cres u našoj novoj državi bio je magistar farm. Nivio Toich, a ja (Sergio Negovetić) prvi predsjednik Općinskog vijeća.

Sada kao samostalna općina-grad dobili smo veću autonomiju i mogućnosti za nastavak naših dobrih odnosa s Gradom Motta di Livenza. Sada pri kraju rata kod nas u Hrvatskoj, fokusirali smo na ostvarivanju bratimljenja na osnovama kulture, športa i zajedničkih povijesnih veza. U ožujku 1994. godini smo organizirali u Motti di Livenza veliku večeru s prezentacijom našeg otoka i grada Cresa za Grad Motta di Livenza, ustanove, udruge i poduzetnike Motte di Livenza. Od tada su predstavnici Motte di Livenza, do tada aktivni na polju solidarnosti i humanitarne pomoći, počeli davati svoj doprinos u promociji turističkog sektora Cresa, dolazeći kao turisti sa svojim prijateljima i obiteljima i šireći dobre vijesti o lijepo provedenom odmoru u našem gradu i otoku Cresu.

Iste godine, 1994., zahvaljujući gradonačelniku Albertu Vidiju, prof. Giampieru Roratu i dr. Mariju Po', sudjelovali smo u Motti di Livenza u Palazettu dello sport na velikoj internacionalnoj manifestaciji pod geslom "Motivi di pace" - "Razlozi za mir". Prekrasno je bilo biti tamo zajedno s talijanskim, francuskim, slovačkim i slovenskim prijateljima kao promicateljima mira. Motta je tih dana postala grad kao što je definirano u Statutu Grada Motta di Livenza, u članku 3: "Grad usredotočuje svoje aktivnosti kako bi se postigli sljedeći prioritetni ciljevi: a) afirmaciju ljudskih vrijednosti..., b) promicanje kulture mira…, c) razvoj međunarodnih odnosa s drugim lokalnim jedinicama i do mogućih sklapanja bratimljenja ...".

U daljnjim našim susretima naši mladi su došli igrati nogomet s Udrugom karabinjera Motte, naši umirovljenici su došli na susret s njihovim umirovljenicima i s Udrugom dobrovoljnih davaoca krvi (AVIS). Bili smo u Motti na dan Karnevala kad se na veliko slavi i gotovo svake godine sudjelujemo u velikom događaju proljetnog sajma Mottaflor. Posebno treba spomenuti našu prisutnost u Motti di Livenza za najdražu feštu stanovništva Motte di Livenza, Majke Božje od čuda - Madonna dei miracoli koja se slavi 9. ožujka.

I s njihove strane je bilo puno kulturnih razmjena i dolazaka udruga u posjete nama i našem otoku: Gradska limena glazba Motte godine 1994., zbor "Luca Lucchesi" (drago nam je da je u ovoj svečanoj prigodi opet među nama u Cresu i Motti), AVIS i još mnogo toga!

Uz ove aktivnosti i susrete postali smo vrlo bliski i prijatelji, tako da smo bili sigurni da činimo dobru stvar za mnoge generacije naših građana 17. studenoga 1996. u Cresu i 16. veljače 1997. u Motti di Livenza svečanim potpisivanjem dokuments - Povelje o bratimljenju naših dviju gradova bogate povijesti. Oba grada su za vrijeme Mletačke Republike imala čast nositi naslov „Veličanstvene zajednice" ("Magnifica comunità"). Jedna i druga zajednica, jedan i drugi grad imali su u to vrijeme velike ličnosti srednjovjekovne Europe koje su svjedočile kulturu svojih zemalja i gradova: Motta di Livenza Girolama Aleandra, humanista, profesora i kardinala, a Cres Frane Petrića, Franciscusa Patritiusa, profesora filozofije, polihistora, humanista. Dakle, obojica aktivni u šesnaestom stoljeću kao filozofi, naučenjaci i humanisti!

Lijepo piše u Povelji našeg bratimljenja što su potpisali gradonačelnik Cresa Nivio Toich i gradonačelnik Motte di Livenza Alberto Vidi:

Mi gradonačelnici Motte di Livenza i Cresa, izabrani slobodnom voljom naših građana, sigurni da udovoljavamo najdubljim težnjama i stvarnim potrebama našeg stanovništva, svjesni da je zapadna civilizacija pronašla svoju kolijevku u našim drevnim gradovima, izvornim ustanovama koji bijahu stjegonoše u osvajanju duha slobode, smatrajući da djelo povijesti mora biti nastavljeno na univerzalnoj razini i da će svijet biti uistinu human samo ako će ljudi živjeti slobodno u slobodnim gradovima,

danas na ovaj dan /17.studenog 1996. u Cresu i 16. veljače 1997. u Motti di Livenza/ potpisujemo svečanu obvezu da ćemo održati stalnu vezu između gradskih poglavarstava naših gradova i da ćemo podupirati razmjenu njihovih stanovnika na svim područjima kako bi razvijali kroz uzajamno razumijevanje živi osjećaj europskog bratstva i univerzalne solidarnosti, da ćemo udružiti naše napore kako bismo pridonijeli unutar naših mogućnosti, uspjehu ovog pothvata potrebnog za mir i prosperitet EUROPSKE UNIJE.

Potpisali gradonačelnici: Alberto Vidi i Nivio Toich

Evo, ovo je naš savez okrunjem aktom bratimljenja, koji ima svoje početke 1991. godine, dakle prije 25 godina, u onim teškim vremenima za naš narod, kad su nas na posebni način razumjeli i pružili nam velikodušno ruku. Moramo naglasiti da smo radili pet godina na upoznavanju, kako bismo onda mogli biti sigurni da svečanim potpisom povelje o bratimljenju radimo dobru i korisnu stvar. Mi smo Motti di Livenza zauvijek zahvalni za sve što je dosada učinila za nas, za naše ljude i za Hrvatsku, a posebno u to specifično i sudbonosno vrijeme za našu slobodu i pripadnost slobodnom i demokratskom svijetu.

Sada na spomen tog, za nas povijesnog, događaja slavimo (u Cresu) i u Motti di Livenza 20 godina našeg zajedništva - našeg bratimljenja.

Zahvaljujemo u ovom svečanom trenutku svim gradonačelnicima Motte di Livenza koji su nas podržavali: prvo i posebno drage nam uspomene gradonačelniku Albertu Vidiju kao protagonistu i inicijatoru našeg bratimljenja za suradnju više od 13,5 godina, gradonačelniku Grazianu Panighelu za gotovo 9 godina suradnje, a sada gradonačelniku u službi Paolu Speranzonu za već 8,5 godina u odnosima s nama, s Gradom Cresom.

Na poseban način, osim gradonačelnika Vidija, još dvije osobe u ono vrijeme su nam bile vrlo blize, uvijek spremne pomoći i na raspolaganju, to je prof. Giampiero Rorato i Giampaolo Morsanuto, pa im stoga ide posebni hvala!

Mi želimo da ovo naše bratimljenje napreduje, te ga preporučujemo novim i budućim administracijama naših gradova, našim mladima, sa željom da ga ne zapuste nego ožive, jer izgleda da je protokom godina došlo malo do zamora. Sada imamo više mogućnosti suradnje i razmjena jer je Hrvatska sada punopravni član Europske unije. Velike su mogućnosti za realizaciju razmjene na polju poljoprivrede i okoliša, kulture, športa, naročito na radu s mladima, itd.

Završavam zahvaljujući svima onima koji su bili u bilo koje vrijeme i na bilo koji način uključeni u održavanju i razvijanju naših odnosa do realizacije bratimljenja i poslije, svim građanima Motte di Livenza i prijateljima Cresa, svim građanima Cresa i administracijama naših gradova.

Živjela Motta di Livenza - Živio Cres!

Sergio Negovetić, potpredsjednik Odbora za suradnju s jedinicama lokalne samouprave Grada Cresa

Cres, 12. studeni 2016. i Motta di Livenza , 18.02.2017.